فردوس اعوان: پاکستان کې يو اړخيزه کارروائي د ترهگرۍ پر ضد جگړه اغيزمنه کولى شي
د افغانستان ددفاع دوزارت وياند ظاهر عظيمي وئيليدي بايد دپاکستان استخباراتي شبکې ائي ايس ائي ته علم وى چې دالقاعده مشر اسامه بن لادن په پاکستان کې پټ دى.
د پاکستان د اطلاعاتو او نشرياتو وفاقي وزيرې ډاکټر فردوس عاشق اعوان وئيلي دي داسامه بن لادن په ضد عمليات امريکائي پوځونو نيغ په نيغه کړي ، دوي پوځي او غيرپوځي قيادت ته ددغو ځانگړو عملياتو په لړ کې دوړاندې څخه هيڅ علم نۀ ؤ. د شورو په ورځ په سينيټ کې داسامه بن لادن دوژنې دعملياتو په اړه د پاليسي بيان ورکولو په مهال نوموړې وويل دامريکې حکومت چې دپاکستان دخبرولو او اجازت اخستو څخه پرته په کومه طريقه دغه عمليات کړي په هغې دوي په رسمي ډول خپلې ژورې انديښنې ښکاره کړي دي. ډاکټر اعوان زياتوي د ترهگرۍ په ضد جگړه کې پاکستان دنړۍ سره مرسته کوي خو دخپل هيواد په خپلواکۍ او ملي سلامتۍ دهيچا سره ساز باز نۀ شو کولى. هغې وويل مونږ دترهه گرۍ په ضد جگړه دخپلو ملي گټو دپاره کوؤ او په دې لړ کې راته دچا دتصديق يا کريډټ راکولو هيڅ ضرورت نشته. القاعده دپاکستان خلاف دجنگ اعلان کړى ؤ ، زمونږ اولس او ادارې يې په نخښه کولې. داطلاعاتو وزيرې زياته کړه اسامه بن لادن اوس دتاريخ يوه برخه جوړه شوې ده او دايبټ اباد پيښه بايد په مستقبل کې کوم مثال ونۀ گڼل شي. ډاکټر عاشق فردوس اعوان وويل دپاکستان په خاوره کې يواړخيزه کارروائي په مرستو اغيزه کولى او دنړيوال امن او سلامتۍ دپاره گواښ جوړيدلى شي. هغې وويل امريکې هم دپاکستان په همکارۍ برياليتوب ترلاسه کړى دى، ځکه چې سي ائي اى د دوي معلومات او استخباراتي شهادتونه په کار راوستي وؤ. نوموړې وويل دغرييزو سيمو، عصري ټيکنالوجۍ کارول او دځمکې سره دجوخت الوت دطريقې څخه دگټې اخستو له امله امريکائي هيلي کاپټرو په پاکستان کې موجوديت په گوته نۀ کړى شو، په امنيتي او پوځي تنصيباتو موثر دفاعي نظام موجودى. دپيښې داطلاع ترلاسه کيدو څخه څو منټه وروستو دپاکستان دفضائي ځواکونو الوتکې په فضاء کې موجودې وې. هغې وويل داسامه کورنۍ محفوظه ده او هغوي سره به دقانون مطابق چلند کولى شي. هغې وويل اسامه ديو تن نۀ بلکې ديو سوچ نوم دى چې په ضد يې پرله پسې هلې ځلې ضروري دي. داطلاعاتو وزيرې وويل دترهه گرۍ مخنيوى يو ملي ترجيح ده. هغې وويل پاکستان دنړۍ دکوم بل هيواد په پرتله دتشدد داسې گڼو پيښو څخه تر ټولو زيات اغيزمن شوى چې پکې دښځو او ماشومانو په شمول بې گناه وگړي په نخښه کړل شي. هغې وويل نائن اليون څخه راپديخوا تر 30,000 پورې پاکستاني وگړي وژل شوي دي، په دغو بزدلانه بريدونو کې دهيواد ښارونو او کليو کې مارکيټونه، جوماتونه او دمزارونو پشان ځائيونه په نخښه کړل شوي دي. هغې وويل کومه خبره چې په حقيقت کې تر ټولو زياته افسوسناکه ده هغه دا ده چې ددغسې بريدونو ذمه وارانو دا څرگنده کړې چې هغوي دغسې فعاليتونه زمونږ دستر مذهب اسلام په نوم کوي چې داسلام ددې څخه ستر مخالفت بل هيڅ نۀ شي کيدى. زمونږ اولس دترهه گرۍ څخه درامينځته شوې تباهۍ له امله ځپل شوى دى، ځکه چې دغه ترهه گرۍ نۀ يواځې دهغوي امروزه ژوند بلکې معيشت هم اغيزمن کړى دى. هغې وويل ترهه گرۍ ته دماتې ورکولو دپاره په ملي کچ درائې اتفاق موجود دى او زمونږ قانون پځايې کوونکو، امنيتي ادارو او پوځ ددغه چيلنج په گټور انداز او برياليتوب سره مقابله کړې ده. هغې وويل ددغه لعنت دمقابلې کولو په مهال زمونږ دپوځ او امنيتي ادارو دپينځوؤ زرونه زيات غړي وژل شوي دي. داطلاعاتو وزيرې زياته کړه دترهه گرۍ خلاف مبارزه کۀ يو لوري ته زمونږ ملي ترجيح ده نو بل اړخ ته دا سيمه ايزه او نړيواله ستونزه هم ده. دهغې په وينا دترهه گرۍدمينځه وړلو دپاره پاکستان گڼو ملکونو سره خپلې مرست ته دوام ورکړى دى. داطلاعاتو وزيرې وويل دپاکستان دمرستو څخه دې داسې مفهوم وانۀ خستل شي چې گنې مونږ پخپله خپلواکۍ او قومي سلامتۍ ساز باز ته تيار يو. هغې وويل دغه خبره مو په ټولو مربوطو اړخونو واضحه کړې ده،دپاکستان خپلواکي او دقومي سلامتۍ ساتنه مونږ ته زياته گرانه ده او دخپلو دغه فرائضو ادائيگي دټولو رياستي ادارو او دپاکستان اولس ته ددرناوي وړ ده. نوموې وويل اسامه بن لادن اوس دتاريخ يوه برخه جوړه شوې ده . دهغې په وينا القاعده په پاکستان کې نۀ وه جوړه شوې او نۀ مونږ القاعده يا اسامه بن لادن ته دپاکستان ته دراتگ بلنه ورکړې وه. داطلاعاتو وزيرې وويل ديوولسم ستمبر دپيښو څخه وروستو په افغانستان کې دائتلافي پوځيانو دعملياتو له امله القاعده ويشل شوې وه او دا خبره دذکر وړ ده چې دتيرو لسو کالو په مهال دالقاعده دخواؤشا څلويښتو مهمو غړو په نيولو او يا په گوته کولو کې دپاکستان استخباراتي شبکو مهم کردار ادا کړى ؤ.